钦定古今图书集成/方舆汇编/职方典/第1288卷 > 《又札》前人
## 钦定古今图书集成/方舆汇编/职方典/第1288卷 > 《又札》前人

“臣前月二十四日面进札子，以唐义问处置渠阳事
前后乖方，致东南第七将王安入界阵亡，恐边患滋
长，乞速选差诸知用心之人，往代其任。又闻义问兵
败之后，奏乞弃城寨与彝人讲和，其为暗弱谬诞，取
笑蛮彝如此。然其事已著，伏计朝廷不复用。然外人切见，召还彭孙，以此自任，群疑哅哅，皆所不晓。”谨按
彭孙劫窃之馀，贼性不改，前后委任，欺罔贪盗，靡所
不为。今若付以兵柄，深恐涂炭湖北，非州县所能禁
止。盖蛮人背叛，不过侵扰边城，若使彭孙作过，腹心
郡县，并遭其毒。前者误用义问，止于败事。今者若用
彭孙，凶险多端，事有不可知者。以臣愚见，虽知朝廷
必不肯轻用此人，然众所共忧，不敢默已。若待“既用
而后献言，实恐于事有损。伏乞圣慈检会臣前奏，早
赐施行。”